Diari Oficial de la Generalitat Valenciana


Sumari del DOGV 8914, del 28-09-2020 (2020/7728)

ORDRE 2/2020, de 22 de setembre, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores per a la concessió de subvencions destinades a actuacions sobre exhumació i identificació de víctimes desaparegudes durant la guerra civil i la dictadura.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2020/09/22/2/dof/vci/html**

### Dades del document

Número de DOGV
:   8914

Data del DOGV
:   28-09-2020

Secció del DOGV
:   I. DISPOSICIONS GENERALS

Número del document
:   2020/7728


Data del document
:   22-09-2020

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Ordre

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * guerra civil
    * història contemporània
    * associació
    * administració local
    * legislació
    * associació de municipis

ORDRE 2/2020, de 22 de setembre, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores per a la concessió de subvencions destinades a actuacions sobre exhumació i identificació de víctimes desaparegudes durant la guerra civil i la dictadura. [2020/7728]  
  
Ordre 2/2020, de 22 de setembre de 2020, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores per a la concessió de subvencions destinades a actuacions sobre exhumació i identificació de víctimes desaparegudes durant la guerra civil i la dictadura.  
  
Preàmbul.  
Article 1. Objecte.  
Article 2. Requisits de les entitats sol·licitants.   
Article 3. Obligacions de les entitats sol·licitants.  
Article 4. Procediment de concessió.  
Article 5. Ordenació i instrucció del procediment.  
Article 6. Comissió de valoració.  
Article 7. Criteris de valoració de les sol·licituds.  
Article 8. Criteris per a determinar la quantia individualitzada de la subvenció.  
Article 9. Resolució de la convocatòria i termini.  
Article 10. Compatibilitat amb altres ajudes.  
Article 11. Modificació de la resolució.  
Article12. Despeses subvencionables.  
Article 13. Obligacions de les entitats beneficiàries.  
Article 14. Control i supervisió.   
Article 15. Justificació i pagament de la subvenció.  
Article 16. Minoració i Reintegrament de la subvenció.  
Article 17. Règim sancionador.  
Article 18. Protecció de dades.  
Disposició addicional  
Única. Clàusula de no incidència pressupostària.  
Disposició transitòria  
Única. Règim competencial transitori.  
Disposicions finals  
Disposició final primera. Instruccions.  
Disposició final segona. Entrada en vigor.  
  
  
PREÀMBUL  
  
Un dels objectius essencials de l'estructura política de la Comunitat Valenciana, establit en l'article 1.3 de l'Estatut d'Autonomia, és el reforç de la democràcia. En aquest sentit, l'article huité preveu, d'una banda, que «els valencians i les valencianes, en la seua condició de ciutadans espanyols i europeus, són titulars dels drets, els deures i les llibertats reconeguts en la Constitució Espanyola i en l'ordenament de la Unió Europea i en els instruments internacionals de protecció dels drets humans, individuals i col·lectius, en particular, en la Declaració universal de drets humans; en els pactes internacionals de drets civils i polítics i de drets econòmics, socials i culturals; en la Convenció europea de drets de l'home i llibertats fonamentals, i en la Carta social europea», i d'altra banda, que «els poders públics valencians estan vinculats per aquests drets i llibertats i vetlaran per la seua protecció i respecte, així com pel compliment dels deures». Així mateix, el referit Estatut d'Autonomia, en l'article 12, estableix l'obligació de la Generalitat de vetlar per la protecció i la defensa dels valors i els interessos del poble valencià.  
  
Recuperar la nostra memòria democràtica és la forma més ferma de consolidar el nostre futur de convivència, concòrdia i pau. La preservació de la memòria democràtica és expressió de la llibertat i la reivindicació de la lluita de la ciutadania en la conquesta de les llibertats, és una manifestació de cultura democràtica.  
D'altra banda, l'Estatut d'Autonomia atribueix a la Generalitat en l'article 49.1.4a i 5a la competència exclusiva en matèria de cultura i patrimoni i igualment, li atribueix competències en matèria de procediment administratiu derivat de les particularitats del dret substantiu valencià o de les especialitats de l'organització de la Generalitat (article 49.1.3a)  
En aquest sentit, la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, pretén complir amb la Declaració universal de drets humans i amb el que s'estableix en el dret internacional: veritat, justícia, reparació i memòria amb garantia de no repetició, i així recull com a objectiu general de les polítiques públiques la recuperació, protecció i conservació de la memòria democràtica valenciana, el reconeixement i reparació de les víctimes i la garantia de no repetició. I en el seu article 7 indica que la Generalitat, a través de l'Institut Valencià de la Memòria Democràtica, els Drets Humans i les Llibertats Públiques (l'Institut), i en col·laboració amb la conselleria competent en matèria de memòria històrica i democràtica i la competent en matèria de patrimoni històric i cultural, duran a terme les actuacions necessàries per a recuperar i identificar les restes de víctimes desaparegudes durant la guerra civil i la dictadura, de conformitat amb els protocols d'actuació previstos en la Llei 52/2007, de 26 de desembre, per la qual es reconeixen i amplien drets i s'estableixen mesures en favor dels qui van patir persecució o violència durant la guerra civil i la dictadura.  
L'article 44 de la Llei, va disposar la creació de l'Institut Valencià de la Memòria Democràtica, els Drets Humans i les Llibertats Públiques, ?per a l'estudi, investigació i impuls de les mesures establides en aquesta llei?, com un organisme autònom de la Generalitat, adscrit a la conselleria competent en matèria de memòria històrica i democràtica, amb personalitat jurídica pròpia, autonomia funcional i de gestió i plena capacitat d'actuar per a l'organització i exercici de les funcions que se li atribuïsquen.  
Per Decret 1/2019, d'11 de gener, del Consell, es van aprovar els Estatuts de l'Institut Valencià de la Memòria Històrica, els Drets Humans i les Llibertats Públiques, que en la disposició addicional primera estableixen que el Consell Rector havia d'estar constituït en el termini màxim d'un mes des de l'entrada en vigor del present decret. En data 2 d'abril, en la seu de la Conselleria de Justícia, Administració Pública, Reformes Democràtiques i Llibertats Públiques, es va constituir el Consell Rector.  
En la disposició addicional primera, punt 2 dels Estatuts, s'estableix que ?en la reunió constitutiva el Consell Rector haurà d'acordar la posada en funcionament de l'Institut?. No obstant això, i tal com es reflecteix en l'acta de constitució del Consell, per a l'efectiva posada en funcionament és imprescindible el nomenament de la persona titular de la Direcció General de l'Institut, la creació dels llocs de plantilla i la seua posterior provisió, així com l'efectiva disponibilitat dels espais i dels mitjans materials necessaris.  
Sobre aquest tema, i mentre entre en funcionament l'Institut, les competències atribuïdes a aquest, corresponen a la conselleria competent en matèria de memòria democràtica tal com es preveu en la disposició transitòria primera del Decret 1/2019.  
A tal fi, i per tal de complir el que es preveu en l'article 6 de l'esmentada Llei 14/2017, han anat elaborant-se els mapes de localització de fosses, això és, mapes de les zones del territori de la Comunitat Valenciana en les quals es localitzen o, d'acord amb les dades disponibles, es presumisca que puguen localitzar-se restes de víctimes desaparegudes durant la guerra civil i la dictadura, ara cal escometre els treballs de les activitats de localització, exhumació i identificació de les restes d'aquestes víctimes. Aquests mapes de localització poden consultar-se en el visor cartogràfic de l'Institut Cartogràfic Valencià.  
  
D'acord amb l'article 7.3 de la Llei 14/2017, les activitats dirigides a la localització, exhumació i, si escau, identificació de restes han de ser autoritzades per la Generalitat, a través de l'Institut, d'acord amb el que s'estableix en la normativa sobre patrimoni cultural, en la normativa sobre policia sanitària i en els protocols previstos.  
L'article 8 del text legal esmentat assenyala que el procediment per a la localització i, si escau, exhumació i identificació l'inicia d'ofici la Generalitat, a través de l'Institut, o a sol·licitud de les entitats locals, en l'exercici de les competències que els són pròpies, o a sol·licitud de les persones o entitats recollides en el precepte indicat.   
A fi d'impulsar les actuacions de localització, exhumació i identificació de les restes de les víctimes desaparegudes, i d'acord amb el que es preveu en la legislació pressupostària, s'estima oportú concedir ajudes destinades a actuacions relacionades amb l'obertura de fosses, exhumacions i identificació de les víctimes de la guerra civil i la dictadura definides en l'article 3 de la Llei 14/2017. D'aquesta forma es facilita el coneixement sobre les demandes existents i les seues possibles prioritats, sense perjudici que l'activitat administrativa de foment coexistisca amb altres activitats prestacionals o de serveis per part de la Generalitat. Atesa l'especificitat dels treballs a realitzar, l'activitat de foment pot donar una resposta eficaç en uns terminis raonables a les necessitats que es tracta de satisfer, que són urgents per l'avançada edat de molts familiars sol·licitants d'activitats de localització, exhumació i identificació.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència, i eficiència.   
L'adequació als principis de necessitat i eficàcia està justificada perquè l'ordre compleix el mandat que estableix la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana de portar a terme les actuacions necessàries per a recuperar i identificar les restes de víctimes desaparegudes durant la guerra civil i la dictadura.  
Igualment, la norma s'ajusta al principi de proporcionalitat en contindre la regulació imprescindible per a atendre els objectius perseguits, i s'han tingut en compte les especials característiques d'aquesta classe d'actuacions regulades en la Llei 14/2017 que justifiquen el caràcter singular d'aquestes ajudes i acrediten l'interés públic, social, econòmic i humanitari, i la possibilitat de realitzar abonaments a compte i pagaments anticipats.  
El principi de seguretat jurídica queda garantit per l'adequació i coherència de l'ordre amb la resta de l'ordenament jurídic, i queden clarament definits els seus objectius i justificació.  
A més, durant la tramitació de la norma ha quedat garantit el principi de transparència, així i d'acord amb el que es preveu en l'article 133 de la Llei 39/2015, d'1 d'octubre, en data 4 d'abril de 2019 es va anunciar el tràmit de consulta pública prèvia de la futura ordre de bases, i es va publicar aquest anunci en la web de la Conselleria de Justícia, Administració Pública, Reformes Democràtiques i Llibertats Públiques, per ser llavors la competent per raó de la matèria i es va procedir a comunicar la publicació de l'anunci als subjectes i organitzacions més representatives conegudes i potencialment afectades per la futura norma.  
Així mateix i en compliment del tràmit d'audiència i informació pública, el projecte d'ordre es va publicar en el DOGV a l'efecte que poguera ser conegut per les entitats interessades i la ciutadania.  
En aplicació del principi d'eficiència, la regulació plantejada no implica càrregues administratives innecessàries o accessòries ni major consum dels recursos públics.  
En el marc de l'organització de l'administració de la Generalitat, les competències anteriorment mencionades són exercides, en virtut de la normativa que s'esmenta tot seguit, a través de la conselleria competent en matèria de memòria democràtica.   
El Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat Democràtica, Responsabilitat Social i Foment de l'Autogovern de la Conselleria de Participació, Transparència, Cooperació i Qualitat Democràtica, entre altres, les funcions de recuperació, protecció i conservació de la memòria democràtica i reconeixement i reparació de les víctimes recollides en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
D'altra banda, de conformitat amb el que s'estableix tant en la disposició transitòria primera del Decret 1/2019, d'11 de gener, del Consell, pel qual s'aproven els Estatuts de l'Institut Valencià de la Memòria Democràtica, els Drets Humans i les Llibertats Públiques, com en la disposició transitòria primera de la Llei 14/2017, en relació amb el que es disposa en l'esmentat Decret 105/2019, de 5 de juliol del Consell, la direcció general competent en matèria de memòria democràtica exercirà les competències previstes en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana que corresponen a l'Institut, fins a la posada en funcionament de l'Institut.   
De conformitat amb l'anterior, mitjançant la present ordre, la conselleria competent en matèria de memòria democràtica, a través de la Direcció General de Qualitat Democràtica, Responsabilitat Social i Foment de l'Autogovern, promou aquesta línia d'ajuda dirigida a potenciar i finançar actuacions de localització, verificació, delimitació de fosses, exhumació, identificació, custòdia i reinhumació de víctimes desaparegudes durant la Guerra Civil i la dictadura realitzades per ajuntaments, mancomunitats i entitats memorialistes.  
Tot això en el marc del Pla estratègic de subvencions de la Conselleria de Participació, Transparència, Cooperació i Qualitat Democràtica per al període 2020-2022, aprovat per Resolució de 4 de febrer de 2020, que recull en el seu annex II la línia de subvenció: ajuntaments, mancomunitats i entitats i associacions sense ànim de lucre de la Comunitat Valenciana, per a la realització d'actuacions d'obertura de fosses, exhumacions i accions en compliment de la Llei 14/2017. D'altra banda, el Pla estratègic de memòria democràtica de la Comunitat Valenciana, previst en l'article 42 d'aquesta llei, que haurà d'elaborar l'Institut, prioritzarà les mesures i actuacions de localització, exhumació i identificació de les víctimes desaparegudes.  
De conformitat amb el que es disposa en l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es constata que les ajudes de la present ordre, no estan subjectes a la notificació prevista en l'article 108 del Tractat de funcionament de la Unió Europea (TFUE), per no reunir tots els requisits de l'article 107.1 del Tractat, en concret, per no suposar avantatge econòmic, ja que les entitats a les quals van dirigides les subvencions no desenvolupen activitats econòmiques en les quals puguen oferir béns o serveis en el mercat i per això no existeix la possibilitat de falsejament de la competència que afecte els intercanvis comercials entre els estats membres.  
  
Per això, d'acord amb el que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions; el Reial Decret 887/2006, de 21 de juliol, pel qual s'aprova el Reglament de desplegament de l'esmentada llei; el Decret 6/2019, de 17 de juny, del president de la Generalitat, pel qual es nomena a les persones titulars de les vicepresidències i de les conselleries; i el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i conforme amb el dictamen del Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
1. La present ordre estableix les bases reguladores de les subvencions que concedisca, en règim de concurrència competitiva, la conselleria competent en matèria de memòria democràtica, a càrrec dels crèdits dels seus pressupostos, a actuacions de localització, verificació, delimitació de fosses, exhumació, identificació, custòdia i reinhumació de víctimes desaparegudes durant la guerra civil i la dictadura, en el marc del que es disposa en la Llei 14/2017, de 10 de novembre, de memòria democràtica i per a la convivència de la Comunitat Valenciana.  
2. D'acord amb el que es preveu en cada resolució de convocatòria, els projectes subvencionables podran tindre caràcter pluriennal i podran comprendre totes o algunes de les fases a dalt indicades, conforme al que es disposa en l'Ordre PRE/2568, de 26 de setembre, per la qual es publica l'Acord del Consell de Ministres de 23 de setembre de 2011, pel qual s'ordena la publicació en el Boletín Oficial del Estado del Protocol d'actuació en exhumacions de víctimes de la guerra civil i la dictadura (BOE núm. 232, de 27.09.2011).  
  
Article 2. Requisits de les entitats sol·licitants  
1. Podran sol·licitar les ajudes previstes en aquesta ordre les entitats següents:  
a) Entitats i associacions que reunisquen els requisits següents:  
1r) Estar legalment constituïdes i inscrites, a la data de la publicació de la corresponent convocatòria, en el registre que corresponga en funció de la seua naturalesa jurídica.  
2n) Mancar de finalitats de lucre.  
3r) Tindre entre els fins institucionals recollits en els seus estatuts els relacionats amb la realització de les activitats considerades finançables en cada resolució de convocatòria.  
4t) Tindre seu, oficina oberta permanentment, delegació permanent o domicili social a la Comunitat Valenciana i desenvolupar les activitats objecte d'aquesta ordre a la Comunitat Valenciana.  
b) Ajuntaments i mancomunitats de la Comunitat Valenciana.  
2. En aquells supòsits en què les entitats sol·licitants estiguen legalment obligades a disposar d'un Pla d'igualtat, hauran d'acreditar l'aprovació d'aquest.  
3. Les convocatòries especificaran la naturalesa de les actuacions que seran subvencionables, els seus requisits, i prioritats, si escau, així com els imports màxims de les subvencions a concedir.   
  
Article 3. Obligacions de les entitats sol·licitants  
1. Les entitats sol·licitants de les ajudes previstes en aquesta ordre hauran de complir les obligacions següents:  
a) Acreditar davant l'òrgan convocant que es troben al corrent en el compliment de les seues obligacions tributàries i enfront de la Seguretat Social, tant a la data de concessió com a la de pagament, de conformitat amb el que s'estableix en l'article 13.7 de la Llei 38/2003, general de subvencions, i els articles 22 i 23 del Reglament de la Llei general de subvencions, aprovat per Reial Decret 887/2006, de 21 de juliol. Per a això, es podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'administració de la Generalitat i el seu sector públic. Els qui no atorguen aquesta autorització hauran d'aportar la documentació acreditativa que es troben al corrent de les obligacions esmentades. La direcció general competent es reserva el dret de requerir a l'entitat sol·licitant si la informació obtinguda presenta alguna incidència.  
b) Acreditar, mitjançant declaració responsable, que no està incursa en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, general de subvencions, així com que no és deutora de la Generalitat per reintegrament de subvencions, conforme al que es preveu en l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
c) Complir la normativa sobre integració laboral de persones amb discapacitat o, si escau, l'exempció d'aquesta obligació, d'acord amb el que s'estableix en el Decret 279/2004, de 17 de desembre, del Consell de la Generalitat.  
d) Justificar la capacitat tècnica per a dur a terme la fase d'investigació arqueològica pels qui realitzaran directament els treballs de camp per a la localització i exhumació de les fosses de víctimes desaparegudes durant la guerra civil i la dictadura. Aquests treballs tindran la consideració d'actuacions arqueològiques i s'ajustaran al que es disposa en l'Ordre PRE/2568, de 26 de setembre, i en el Decret 107/2017, de 28 de juliol, del Consell, pel qual s'aprova el Reglament de regulació de les actuacions arqueològiques en la Comunitat Valenciana.  
  
e) Aquelles altres obligacions que estableix l'esmentada Llei 38/2003, així com l'article 41 de la llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana.  
  
Article 4. Procediment de concessió  
1. Les subvencions seran concedides, respectant els principis de publicitat, transparència, objectivitat, igualtat i no discriminació, en règim de concurrència competitiva a què es refereix l'article 164 de la Llei 1/2015, de 6 de febrer, d'hisenda pública, del sector públic instrumental i de subvencions, i l'article 22 de la Llei 38/2003, de 17 de novembre, general de subvencions.  
2. El procediment de concessió s'iniciarà d'ofici mitjançant convocatòria pública aprovada per la conselleria competent en matèria de memòria democràtica i publicada en el Diari Oficial de la Generalitat Valenciana, a través de la Base de Dades Nacional de Subvencions (BDNS), d'acord amb les consignacions previstes en la llei de pressupostos de la Generalitat per a l'exercici econòmic corresponent.  
  
Article 5. Ordenació i instrucció del procediment  
1. L'òrgan encarregat de l'ordenació i instrucció del procediment serà la direcció general competent en matèria de memòria democràtica qui, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
2. Amb anterioritat a la valoració tècnica es desenvoluparà una fase de comprovació prèvia, en la qual se supervisarà si es compleixen els requisits formals previstos en els articles 1, 2 i 3, així com que s'acompanya la documentació establida en la corresponent convocatòria. Aquesta comprovació serà realitzada per personal adscrit a la direcció general competent en matèria de memòria democràtica.  
3. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es requerirà la persona interessada perquè en el termini de deu dies esmene la falta o acompanye els documents preceptius, amb indicació que, si no ho fa així, es considerarà que ha desistit de la seua petició, amb una resolució prèvia que haurà de ser dictada en els termes previstos en la legislació de procediment administratiu comú.  
4. La direcció general competent en matèria de memòria democràtica, a la vista de la documentació que hi ha en l'expedient i de les obligacions que s'adquirisquen amb la concessió de l'ajuda, podrà obtindre els informes dels organismes i entitats que estime oportú i efectuar les comprovacions necessàries sobre l'exactitud de tot això.  
  
Article 6. Comissió de valoració  
1. L'examen i valoració de les sol·licituds admeses a tràmit, així com la consegüent proposta de concessió i denegació de les ajudes, correspondran a una comissió de valoració composta pels membres següents:  
a) Presidència: la persona titular de la direcció general competent en matèria de memòria democràtica o persona que designe en la seua substitució.  
b) Vocals:  
- La persona que ocupe la subdirecció general competent en matèria de memòria democràtica, o persona que designe en la seua substitució.  
  
- Dues persones que, dependents de la direcció general competent en matèria de memòria democràtica, ocupen direccions de servei en aquesta, o persona que designe en la seua substitució. Una d'elles, exercirà les funcions de secretària de la comissió.  
- Dos funcionaris o funcionàries de la direcció general competent en matèria de memòria democràtica pertanyents al grup A1 o al grup A2, a designar per la persona titular de l'esmentada direcció general.  
  
- Un funcionari o funcionària de la direcció general competent en matèria de patrimoni cultural i històric, a designar per la persona titular de l'esmentada direcció general.  
En la designació de les persones integrants de la comissió de valoració, siguen titulars o suplents, es procurarà respectar una composició de l'òrgan col·legiat que tendisca cap a la paritat des de la perspectiva de la igualtat entre dones i homes.  
2. La comissió se sotmetrà, quant al seu règim de funcionament, al que es disposa per als òrgans col·legiats en la Llei 40/2015, d'1 d'octubre, de règim jurídic del sector públic.  
3. Després d'avaluar totes les sol·licituds admeses a tràmit, la comissió de valoració elevarà a l'òrgan competent per a resoldre proposta motivada de resolució.  
4. En la proposta motivada de resolució:  
a) Figuraran les sol·licituds inadmeses a tràmit.  
b) Figuraran, per ordre decreixent de puntuació obtinguda, totes aquelles entitats beneficiàries a les quals podria atorgar-se la subvenció, especificant la seua avaluació i els criteris de valoració seguits per a efectuar-la, així com la quantia a atorgar, amb el límit màxim del crèdit total disponible.   
c) Es faran constar, si escau, les condicions, obligacions i determinacions accessòries a què hagen de subjectar-se les entitats beneficiàries proposades, incloent-hi en tot cas les obligacions en matèria de patrimoni cultural i històric dels projectes de les actuacions arqueològiques, d'acord amb la legislació de patrimoni cultural valencià i el Decret 107/2017, de 28 de juliol, del Consell, tant per a la direcció tècnica de l'actuació arqueològica com per a les entitats promotores i sol·licitants d'aquestes actuacions.  
d) Es ressenyaran les sol·licituds que hagen de ser denegades, així com les causes de denegació d'aquestes.  
  
Article 7. Criteris de valoració de les sol·licituds  
1. La valoració dels projectes presentats aconseguirà com a màxim 100 punts i s'efectuarà conformement als criteris objectius que s'indiquen:  
a) Existència de familiars vius fins al quart grau, fins a 30 punts. Per a assignar la puntuació corresponent a aquest primer criteri s'efectuarà una valoració motivada dels aspectes següents:   
- Nombre i edat dels familiars vius, fins a 15 punts.  
- Nombre de donants idonis d'ADN per a aportar les màximes garanties possibles en els processos d'identificació, fins a 15 punts.   
b) Existència de familiars vius diferents dels inclosos en l'apartat anterior, fins a 10 punts. Per a assignar la puntuació corresponent a aquest segon criteri s'efectuarà una valoració motivada dels aspectes següents:   
- Nombre i edat dels familiars vius, fins a 5 punts.   
- Nombre de donants idonis d'ADN per a aportar les màximes garanties possibles en els processos d'identificació, fins a 5 punts.   
c) Viabilitat tècnica i econòmica del projecte, fins a 20 punts. Per a assignar la puntuació corresponent a aquest tercer criteri s'efectuarà una valoració motivada dels aspectes següents:   
- Metodologia, qualitat del projecte d'actuació arqueològica i les seues fases (localització i/o excavació i exhumació), fins a 5 punts.  
- Definició dels resultats esperats i calendari, fins a 5 punts.  
- Recursos humans i materials previstos, fins a 5 punts.  
- Aportació de mitjans propis, fins a 5 punts.  
d) Risc de deterioració de les restes de víctimes, o de les zones en les quals es localitzen o, d'acord amb les dades disponibles, es presumeix que puguen localitzar-se restes d'aquestes víctimes desaparegudes, fins a 10 punts. Per a assignar la puntuació corresponent a aquest quart criteri s'efectuarà una valoració motivada dels aspectes següents:   
- Contingut tècnic del projecte, fins a 3 punts.   
- Adequació a l'objectiu proposat, fins a 2 punts.   
- Calendari de realització, fins a 2 punts.  
- Descripció de les activitats concretes que es pretenen realitzar, fins a 3 punts.  
e) Incidència del projecte, fins a 10 punts. Per a assignar la puntuació corresponent a aquest cinqué criteri s'efectuarà una valoració motivada dels aspectes següents:   
- La repercussió territorial, fins a 2 punts.  
- Les potencials restes de víctimes, fins a 6 punts.  
- L'interés social i cultural del projecte, fins a 2 punts.  
f) Col·laboració d'altres entitats i institucions, fins a 10 punts. Per a assignar la puntuació corresponent a aquest sisé criteri s'efectuarà una valoració motivada dels aspectes següents:  
- La participació conjunta de diverses entitats en el projecte, fins a 6 punts.  
- Altres d'ajudes i col·laboracions, inclòs el cofinançament del projecte per altres entitats diferents de les sol·licitants, fins a 4 punts.  
g) Projectes amb alguna de les fases ja iniciades (fases definides d'acord amb l'Ordre PRE/2568, de 26 de setembre, per la qual es publica l'Acord del Consell de Ministres de 23 de setembre de 2011) i amb un termini previsible de finalització, fins a 5 punts.  
h) Experiència, trajectòria i especialització de les entitats i associacions, fins a 5 punts. Per a assignar la puntuació corresponent a aquest últim criteri s'efectuarà una valoració motivada dels aspectes següents:  
  
- Les activitats realitzades en anys anteriors en matèria de recuperació de la memòria democràtica, fins a 1 punt.  
- Les activitats realitzades en anys anteriors similars a les que es presenten per a la sol·licitud de subvenció, fins a 3 punts.  
- Altres ajudes i subvencions rebudes durant l'exercici anterior, de manera individual o conjuntament amb altres entitats, fins a 1 punt.  
2. En relació als criteris a) i b) de l'apartat anterior, es tindrà en compte la proporció entre el nombre de víctimes de cada fossa i el nombre de familiars vius d'aquestes víctimes.  
  
Article 8. Criteris per a determinar la quantia individualitzada de la subvenció  
1. De conformitat amb el que es disposa en l'article 2.2, les convocatòries d'ajudes que es dicten a l'empara d'aquestes bases reguladores especificaran els imports màxims de les subvencions a concedir, sense que en cap cas les subvencions que es concedisquen puguen superar la quantitat sol·licitada.  
2. Les subvencions seran de quantia variable, determinada proporcionalment en funció de la puntuació obtinguda en virtut dels criteris de valoració i distribució establits en l'article 7 de la present ordre. Per a obtindre l'ajuda, serà necessari haver obtingut la puntuació mínima que, si escau, es fixe en les convocatòries anuals.  
3. L'import de les subvencions en cap cas podrà ser de tal quantia que, aïlladament o en concurrència amb altres subvencions, per a la mateixa finalitat, supere el cost de l'activitat subvencionada.  
4. Si l'import total de les subvencions calculades de conformitat amb el que es disposa en el paràgraf anterior, és superior a l'import global màxim destinat a finançar la respectiva convocatòria, la subvenció a concedir a cada entitat sol·licitant es determinarà conformement al procediment següent:  
a) En primer lloc, s'assignarà a cada entitat la puntuació que corresponga per aplicació de cadascun dels criteris de baremació ressenyats en l'article 7, de manera que s'obtinga, com a suma dels huit criteris, una valoració xifrada fins a un màxim de 100 punts.  
b) En segon lloc, l'import total de les actuacions subvencionables de cada entitat es multiplicarà pel percentatge que representa la puntuació assignada per a obtindre la xifra equivalent a aquesta puntuació.  
  
c) En tercer lloc, se sumaran les quantitats reeixides per totes les entitats per a aconseguir una xifra global.  
d) En quart lloc, es dividirà la dotació de la línia pressupostària a càrrec de la qual es finança la convocatòria entre la xifra global obtinguda de conformitat amb el que es disposa en l'apartat anterior.  
e) En cinqué i últim lloc, per a determinar la quantitat precisa que ha de concedir-se a cada entitat beneficiària, es multiplicarà el quocient obtingut de la realització de l'operació descrita en l'apartat anterior per la xifra equivalent a la puntuació atorgada a cada entitat sol·licitant, determinada segons el que es disposa en la lletra b) d'aquest apartat 4.  
  
Article 9. Resolució de la convocatòria i termini  
1. La persona titular de la conselleria competent en matèria de memòria democràtica resoldrà el procediment de concessió, una vegada realitzada la proposta per la comissió de valoració.  
En tot cas, la resolució de la convocatòria ha de ser motivada de conformitat amb el que es disposa en aquestes bases. També es farà constar, si escau, la denegació de les sol·licituds igualment motivades fent constar els supòsits d'exclusió o inadmissió i desistiment amb constància de la causa que ho va motivar.  
2. El termini màxim per a resoldre i notificar la resolució serà de sis mesos a comptar des del dia de publicació de la convocatòria en el Diari Oficial de la Generalitat Valenciana.   
Transcorregut aquest termini sense que s'haja notificat resolució expressa, les entitats interessades podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
3. La persona titular de la conselleria competent en matèria de memòria democràtica, a proposta de la comissió de valoració, podrà declarar deserta, totalment o parcialment, l'adjudicació de les subvencions convocades.  
4. La resolució de la concessió farà constar l'obligatorietat d'obtindre, amb caràcter previ a l'execució de les diferents actuacions, els permisos, llicències i autoritzacions exigides, inclosa, si escau, l'autorització de la direcció general competent en matèria de cultura i patrimoni.  
  
Article 10. Compatibilitat amb altres ajudes  
Les subvencions regulades en aquesta ordre seran compatibles amb qualsevol altra subvenció o ajuda per a la mateixa finalitat procedent de qualsevol administració pública o ens públic o privat, nacional, de la Unió Europea o internacional, sempre que el conjunt de les ajudes no supere el cost total del projecte presentat. Aquesta circumstància haurà de posar-se en coneixement de l'òrgan instructor en el moment en què es produïsca, siga abans o durant l'execució del projecte, aportant la corresponent resolució de concessió.   
  
Article 11. Modificació de la resolució  
1. Tota alteració de les condicions tingudes en compte per a la concessió de les subvencions i l'obtenció concurrent de subvencions o ajudes per a la mateixa finalitat, procedents de qualsevol administració pública o ens públic o privat, nacional, de la Unió Europea o internacional, podrà donar lloc a la modificació de la resolució de concessió, d'acord amb el que es preveu en l'article 19.4 de la Llei 38/2003, de 17 de novembre, general de subvencions.  
2. Les entitats beneficiàries podran sol·licitar amb caràcter excepcional la modificació del contingut de l'actuació subvencionada així com de la forma i terminis de la seua execució i justificació de les corresponents despeses, quan apareguen circumstàncies que alteren o dificulten el desenvolupament de l'actuació i podran ser autoritzades sempre que no danyen drets de tercers. La resolució sobre la modificació sol·licitada serà adoptada per la persona titular de la conselleria competent en matèria de memòria democràtica amb l'informe previ de la direcció general competent en matèria de memòria democràtica.  
  
Article 12. Despeses subvencionables  
1. Les subvencions només podran cobrir les despeses que de manera indubtable responguen a la naturalesa de l'activitat subvencionada, i es realitzen dins del termini concedit per a la seua execució, no seran admissibles despeses que no estiguen específicament previstes en la descripció del projecte o iniciativa subvencionat.  
2. Les despeses subvencionables es regiran pel que es disposa en l'article 31 de la Llei general de subvencions i podran respondre a algun dels conceptes següents:   
a) Despeses de personal dedicades a retribuir les activitats realitzades en els respectius projectes pel personal incorporat a aquests.  
  
b) Dietes i despeses de viatges: els desplaçaments, allotjament i manutenció, fins al màxim corresponent al Grup 2 de dietes previst en el Decret 95/2014, de 13 de juny, del Consell, pel qual es modifica el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, i el Decret 42/2019, de 22 de març, del Consell de regulació de les condicions de treball del personal funcionari de l'Administració de la Generalitat, o normativa vigent que regule la matèria.  
  
c) Despeses d'adquisició o lloguer de material inventariable i bibliogràfic necessaris per a la realització del projecte, amb les condicions previstes en l'article 31.6 de la Llei general de subvencions.  
d) Material fungible (papereria, consumibles...).  
e) Altres despeses, com ara les de publicitat i difusió de les activitats realitzades, de prestació de serveis professionals lligats a la realització del projecte, o altres relacionades directament amb l'activitat subvencionada.  
3. Les despeses de funcionament ordinari de l'entitat només seran subvencionables com a màxim fins a un 10 per cent del cost de l'activitat subvencionada, sempre que es corresponguen amb el període en què efectivament es realitza l'activitat subvencionada.  
4. En cap cas seran despeses subvencionables:  
a) Els interessos deutors dels comptes bancaris.  
b) Els interessos, recàrrecs i sancions administratives i penals.  
c) Les despeses de procediments judicials.  
d) Els impostos indirectes quan siguen susceptibles de recuperació o compensació i els impostos personals sobre la renda.  
e) Queden expressament excloses les despeses de lliurament d'obsequis que pogueren derivar-se de la realització de les activitats o projectes objecte de subvenció.  
5. Tampoc podran imputar-se a la subvenció les despeses originades per les activitats realitzades en la condició de membres de la Junta Directiva o òrgan de govern corresponent de l'entitat.  
6. Les entitats beneficiàries podran subcontractar amb tercers fins al 100% de l'import de l'actuació subvencionada, en el marc del que es disposa en l'article 29 de la Llei 38/2003, de 17 de novembre, general de subvencions, en relació amb l'article 68 del Reial Decret 887/2006, de 21 de juliol, pel qual s'aprova el Reglament de desplegament de la llei esmentada, i amb l'article 165.2.n de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
7. En els supòsits de sol·licitud de projectes pluriennals, i atés el ritme d'execució del projecte subvencionat, la resolució de concessió determinarà l'import per a cadascuna de les anualitats de vigència de la subvenció, condicionat a l'existència de crèdit adequat i suficient en el pressupost de la Generalitat en exercicis futurs.   
  
  
Article 13. Obligacions de les entitats beneficiàries  
1. A més de les obligacions assenyalades en l'article 3 per a les entitats sol·licitants, les entitats beneficiàries de les ajudes previstes en aquesta ordre, sense perjudici que les convocatòries establisquen altres requisits específics, hauran de complir les obligacions següents:  
a) Realitzar l'activitat que fonamente la concessió de la subvenció en l'exercici que corresponga a la convocatòria i dins del termini que s'hi determine.  
b) Sotmetre's a les actuacions de comprovació i control financer que efectue l'òrgan concedent o qualssevol altres actuacions de comprovació i control financer que puguen dur a terme els òrgans de control competents, per a això hauran d'aportar tota la informació que es requerisca en l'exercici d'aquestes actuacions, d'acord amb el que estableixen els articles 14.1.c) i 46 de la Llei 38/2003, de 17 de novembre, general de subvencions, i el capítol III del títol X de la Llei 1/2015, de 6 de febrer, d'hisenda pública, del sector públic instrumental i de subvencions.  
  
c) Acreditar davant la conselleria competent en matèria de memòria democràtica, la realització de l'actuació o actuacions subvencionades, així com el compliment dels requisits i condicions que determinen la concessió o gaudi de la subvenció.  
d) Acreditar, si escau, davant la conselleria competent en matèria de patrimoni cultural i històric, que l'actuació o actuacions s'ajusten a l'autorització concedida per aquesta conselleria, aportant la documentació preceptiva. Del compliment d'aquesta obligació s'informarà també la conselleria competent en matèria de memòria democràtica.  
  
e) Justificar davant la direcció general competent en matèria de memòria democràtica l'ajuda concedida en els termes i terminis previstos en l'article 14 de la present ordre.  
f) Comunicar a la conselleria competent en matèria de memòria democràtica, mitjançant certificació expedida per la persona que exercisca les funcions de secretària de l'entitat, l'obtenció de subvencions o ajudes per a la mateixa finalitat, procedents de qualssevol administracions o ens públics o privats, amb indicació expressa de l'import de les subvencions aconseguides, a quins conceptes es destinaran i si cobreixen el cent per cent (100%) del cost total real de l'actuació o actuacions. La comunicació haurà d'efectuar-se tan prompte com es tinga coneixement de l'obtenció de la subvenció i, en tot cas, amb anterioritat a la justificació de l'aplicació donada als fons percebuts, d'acord amb el que es disposa en l'article 14.1.d) de la Llei 38/2003, de 17 de novembre, general de subvencions.  
g) Acreditar davant l'òrgan concedent que es troben al corrent en el compliment de les seues obligacions tributàries i enfront de la Seguretat Social, tant a la data de concessió com a la de pagament, de conformitat amb el que s'estableix en l'article 13.7 de la Llei 38/2003, general de subvencions, i els articles 22 i 23 del Reglament de la Llei general de subvencions, aprovat per Reial Decret 887/2006, de 21 de juliol. Per a això, es podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'administració de la Generalitat i el seu sector públic. Els qui no atorguen aquesta autorització hauran d'aportar la documentació acreditativa que es troben al corrent de les obligacions esmentades. La direcció general competent es reserva el dret de requerir l'entitat beneficiària si la informació obtinguda presenta alguna incidència.  
h) No alterar la finalitat de les subvencions i complir les obligacions que estableix la legislació vigent per als perceptors de fons públics.  
  
i) als efectes establits en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, facilitar la inspecció i control per la conselleria competent en matèria de memòria democràtica i, si escau, per la direcció general competent en patrimoni cultural i històric, quant a les actuacions arqueològiques autoritzades per aquest òrgan.  
  
j) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte d'actuacions de comprovació i control previstes en la normativa aplicable durant un període mínim de sis anys.  
k) Adoptar les mesures de difusió que garantisquen el compliment del que es disposa per l'article 18.4 de la Llei 38/2003, de 17 de novembre, general de subvencions, donant l'adequada publicitat del caràcter públic del finançament de les actuacions desenvolupades per l'entitat a través de la convocatòria de què es tracte. A aquest efecte, l'entitat haurà de donar a conéixer de manera inequívoca que es tracta d'actuacions subvencionades per la Generalitat a través de la conselleria competent en matèria de memòria democràtica, tant en qualsevol acte o mitjà que s'empre per a difondre i promocionar l'actuació o actuacions subvencionades, com en tota publicació o relació amb tercers el fi de les quals siga divulgar-les, incorporant en tot material gràfic orientat a la difusió de l'activitat objecte de la subvenció el logotip de la Generalitat, que serà facilitat per la direcció general competent en matèria de memòria democràtica.  
l) Procedir al reintegrament dels fons percebuts en els supòsits contemplats en l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
m) Quan l'entitat beneficiària de la subvenció, siga una persona jurídica privada, i la quantia en concepte d'ajudes o subvencions rebudes de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, durant el període d'un any, siga per un import superior a 10.000 euros, haurà de donar l'adequada publicitat a aquesta, indicant almenys l'entitat pública concedent, l'import rebut i el programa, activitat, inversió o actuació subvencionats. La difusió d'aquesta informació es realitzarà preferentment a través de les corresponents pàgines web. En cas que no disposen de pàgina web on realitzar aquesta publicitat, hauran de complir amb aquesta obligació a través del portal que pose a la seua disposició la Generalitat.  
2. L'incompliment de les referides obligacions, així com de les que específicament establisquen les corresponents convocatòries, produirà la pèrdua del dret al cobrament total o parcial de la subvenció atorgada, així com el reintegrament de les quantitats percebudes, deixarà aquesta sense efecte i donarà lloc, si escau, a l'exigència de les responsabilitats que corresponguen d'acord amb la legislació vigent i, de manera especial, atenent el que es disposa en la Llei 1/2015, de 6 de febrer, d'hisenda pública, del sector públic instrumental i de subvencions.  
  
Article 14. Control i supervisió  
1. Les entitats beneficiàries estaran sotmeses a les actuacions de control de les activitats, compliment de l'objecte, condicions i finalitat de la subvenció, i de fiscalització de l'òrgan gestor, de la resta d'organismes de la Generalitat, estatals i comunitaris competents.  
2. La comprovació material de l'efectiva realització de l'activitat subvencionada es realitzarà mitjançant el corresponent pla de control que s'elaborarà a aquest efecte, en els termes establits en l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. La direcció general competent en matèria de memòria democràtica, podrà demanar i revisar la documentació justificativa de les despeses efectivament realitzades corresponents a les actuacions i projectes subvencionats.  
4. Així mateix, des de la direcció general competent en matèria de memòria democràtica, es podrà requerir a l'entitat beneficiària, la remissió de tots aquells elements o materials (fullets, cartells publicitaris, programes, publicacions, etc.) relacionats amb totes les activitats subvencionades.  
  
Article 15. Justificació i pagament de la subvenció  
1. Les entitats beneficiàries hauran de justificar el compliment de les condicions imposades i el grau de consecució dels objectius previstos en la resolució de concessió de la subvenció, en un termini que en cap cas serà inferior a un mes des que es produïsca la notificació o publicació de la resolució de concessió de la subvenció.  
El termini de justificació vencerà en la data que es determine per a cada exercici en la corresponent convocatòria.  
2. Amb caràcter general, la justificació pel beneficiari adoptarà la forma de compte justificatiu en els termes i amb el contingut previst en l'article 72 del Reglament de la Llei 38/2003, de 17 de novembre, general de subvencions, aprovat per Reial Decret 887/2006, de 21 de juliol.  
  
El compte justificatiu haurà de contindre la documentació següent:   
a) Una memòria d'actuació justificativa del compliment de les condicions imposades en la concessió de la subvenció amb indicació dels aspectes següents, degudament subscrita per la persona responsable de l'actuació o actuacions realitzades, que en el cas que l'entitat beneficiària siga un ajuntament o una mancomunitat, haurà de ser la persona titular de la presidència de la mancomunitat de municipis o de l'alcaldia-presidència de l'ajuntament:  
Entitat.  
Títol del projecte.  
Contingut previst del projecte.  
Localització del projecte.  
Període d'execució.  
Resum econòmic.  
Si escau, modificacions autoritzades, amb explicació de la seua necessitat.  
Metodologia utilitzada.  
Actuacions realitzades.  
Objectius previstos, quantificats en la mesura que siga possible.  
Resultats obtinguts, quantificats i valorats.  
Desviacions respecte dels objectius previstos i la seua justificació.  
Conclusions.  
b) Una memòria econòmica justificativa del cost de les activitats realitzades, que en el cas que l'entitat beneficiària siga una entitat local, haurà d'estar certificada i signada pel secretari o secretària, o pel secretari-interventor o secretària-interventora de l'entitat local interessada, amb el vistiplau del seu president o presidenta, i que haurà de contindre:  
  
- Una relació classificada de les despeses i inversions de l'activitat, amb indicació del creditor i del document, el seu import, data d'emissió i, en el seu cas, data de pagament.  
- Una relació detallada d'altres ingressos o subvencions que hagen finançat l'activitat subvencionada, amb indicació de l'import i la seua procedència.  
Els tres pressupostos que, en aplicació de l'article 31.3 de la Llei 38/2003, de 17 de novembre, general de subvencions, haja d'haver sol·licitat el beneficiari.  
Si escau, carta de pagament de reintegrament en el supòsit de romanents no aplicats així com dels interessos derivats d'aquests.  
3. Quan la subvenció concedida tinga un import inferior a 60.000 euros, podrà justificar-se l'activitat subvencionada mitjançant la presentació d'un compte justificatiu simplificat a què es refereix l'article 75 del Reglament de la Llei general de subvencions, aprovat per Reial Decret 887/2006, de 21 de juliol, que contindrà la informació següent:  
  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts degudament subscrita per la persona responsable de l'actuació o actuacions realitzades, que en el cas que l'entitat beneficiària siga un ajuntament o una mancomunitat, haurà de ser la persona titular de la presidència de la mancomunitat de municipis o de l'alcaldia-presidència de l'ajuntament.  
b) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si escau, data de pagament, que en el cas que l'entitat beneficiària siga una entitat local, haurà d'estar certificada i signada pel secretari o secretària, o pel secretari-interventor o secretària-interventora de l'entitat local interessada, amb el vistiplau del seu president o presidenta.  
Sense perjudici de l'anterior, quan l'entitat beneficiària siga una entitat o una associació sense ànim de lucre de la Comunitat Valenciana, haurà d'aportar les factures de les despeses realitzades, degudament formalitzades en els termes establits en la normativa que regule les obligacions de facturació o document de valor probatori equivalent en el tràfic mercantil o amb eficàcia administrativa.  
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) Si escau, carta de pagament de reintegrament en el supòsit de romanents no aplicats així com dels interessos que se'n deriven.  
Es durà a terme un control administratiu a posteriori de la realització de l'activitat subvencionada a través d'un mostreig aleatori de la totalitat de les ajudes concedides amb la finalitat de comprovar la veracitat de les dades consignades en la documentació presentada.  
L'òrgan concedent comprovarà, a través de les tècniques de mostreig que s'acorden en les bases reguladores, els justificants que estime oportuns i que permeten obtindre evidència raonable sobre l'adequada aplicació de la subvenció, amb aquest fi podrà requerir a l'entitat beneficiària la remissió dels justificants de despesa seleccionats.  
e) Acreditació, en el cas que l'entitat beneficiària siga una entitat local, d'haver presentat el compte general aprovat a la Sindicatura de Comptes, d'acord amb el que es preveu en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
4. La conselleria competent en matèria de memòria democràtica, a través de la direcció general competent en matèria de memòria democràtica, comprovarà, mitjançant tècniques de mostreig aleatori o per raó de l'import o el concepte de despesa, els justificants que estime oportuns i que permeten obtindre evidència raonable sobre l'adequada aplicació de la subvenció, amb aquest fi podrà requerir a l'entitat beneficiària la remissió dels justificants de despesa seleccionats.  
5. La tramitació del pagament de la subvenció s'iniciarà després de l'aportació per part de l'entitat beneficiària de la justificació de les despeses corresponents, i de la comprovació de l'aportat per part de la conselleria competent en matèria de memòria democràtica. En la corresponent resolució de convocatòria de la subvenció es concretarà el règim del lliurament del pagament.  
6. El pagament s'efectuarà, íntegrament o en les fases anuals aprovades del projecte, després de la justificació de les despeses en la forma prevista en la present ordre i la seua comprovació i aprovació per l'òrgan administratiu competent, en els termes establits en la resolució de concessió, mitjançant transferència al compte bancari del qual siga titular l'entitat beneficiària i que es trobe donat d'alta en el Sistema d'Informació Pressupostària de la Generalitat.  
No obstant això, amb caràcter previ al pagament de la subvenció l'entitat beneficiària haurà de trobar-se al corrent en el compliment d'obligacions tributàries i enfront de la Seguretat Social i aportar declaració responsable de no ser deutora per resolució de procediment de reintegrament de subvencions.  
7. Es podran realitzar abonaments a compte i pagaments anticipats en els termes previstos en l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions.  
Els abonaments a compte podran realitzar-se d'acord amb la distribució d'anualitats de la quantia concedida, atés el ritme d'execució del projecte subvencionat, que s'aprove en la resolució de concessió. La imputació a cada exercici es realitzarà amb l'aportació prèvia de la justificació equivalent a la quantia que corresponga.  
Les bestretes podran arribar fins a un 30 per cent de l'import anual de la subvenció concedida, d'acord amb les condicions establides en l'article 171 citat de la Llei 1/2015, o en el seu cas, les lleis de pressupostos de la Generalitat per a cada exercici al qual s'aplica la convocatòria.  
Com a mitjà de constitució de la garantia per pagament anticipat, l'entitat beneficiària haurà de presentar aval, conforme al que es disposa en l'article 108.b) de la Llei 9/2017, de 8 de novembre, de contractes del sector públic, i en l'article 171.5 de l'esmentada Llei 1/2015, les corporacions locals quedaran exonerades en els termes establits en aquesta última norma.  
L'aval es constituirà per un import igual a la quantitat del pagament anticipat, i es cancel·larà d'acord amb el que es preveu en l'article 52 del Reial Decret 887/2006, de 21 de juliol, pel qual s'aprova el Reglament de la Llei general de subvencions.  
8. En cap cas podran realitzar-se pagaments anticipats a les entitats beneficiàries quan s'haja sol·licitat la declaració de concurs voluntari, hagen sigut declarades insolvents en qualsevol procediment, s'hagen declarat en concurs, llevat que en aquest haja adquirit l'eficàcia d'un conveni, estiguen subjectes a intervenció judicial o hagen sigut inhabilitades conforme a la llei concursal, sense que haja conclòs el període d'inhabilitació fixat en la sentència de qualificació del concurs.  
  
9. La no presentació de la justificació de la despesa en el termini fixat donarà lloc a la pèrdua de la subvenció, sense perjudici que es concedisca, amb caràcter previ a l'adopció de qualsevol decisió, el tràmit d'audiència legalment establit.  
  
Article 16. Minoració i reintegrament de la subvenció  
1. En els supòsits previstos en l'article 37 de la Llei 38/2003, general de subvencions, en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els d'incompliment de les obligacions establides en aquesta ordre, es produirà la pèrdua del dret al cobrament total o parcial de la subvenció atorgada i es podrà deixar aquesta sense efecte o minorar-ne la quantia, amb reintegrament de les quantitats indegudament percebudes i l'exigència dels interessos de demora des del moment de l'abonament de la subvenció.  
2. El procediment de reintegrament de les quantitats percebudes s'ajustarà a les previsions contingudes en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. L'incompliment parcial per l'entitat beneficiària de les condicions imposades amb motiu de la concessió de la subvenció, donarà lloc a una reducció proporcional de la subvenció atorgada, sempre que l'incompliment s'estime inferior al 50 per cent. En cas d'aconseguir aquest límit, pertocarà deixar sense efecte la subvenció.  
4. Les quantitats a reintegrar tindran la consideració d'ingressos de dret públic de naturalesa no tributària, i els serà aplicable, a l'efecte del càlcul, l'interés de demora en els termes establits en l'article 38 de la Llei general de subvencions.  
5. El termini per a resoldre i notificar la resolució procedent serà de dotze mesos a comptar des de la data de l'acord d'iniciació.  
  
Article 17. Règim sancionador  
El règim sancionador s'aplicarà per la comissió de les infraccions administratives previstes en la normativa bàsica estatal a aquells subjectes que en siguen responsables i es regirà pel que es disposa en el capítol IV del títol X de la Llei 1/2015, d'hisenda pública, del sector públic instrumental i de subvencions.  
  
Article 18. Protecció de dades  
1. La gestió de les subvencions regulades en les presents bases suposa el tractament de dades de caràcter personal i es contemplaran les mesures i garanties previstes en la normativa referent a la matèria.  
2. En el disseny dels formularis i en la sol·licitud de documentació es tindran en compte els principis de protecció de dades, i aquests seran proporcionals a les necessitats de gestió i concessió de les subvencions. Les dades personals seran adequades, pertinents i limitades al necessari en relació amb els fins per als quals són tractats.  
La publicació de dades s'efectuarà tenint en compte el que es disposa en la disposició addicional 7a de la Llei orgànica 3/2018 de protecció de dades de caràcter personal i en qualsevol altra recomanació o directriu realitzada pels òrgans competents en matèria de protecció de dades i en matèria de publicitat de subvencions.  
Les dades seran exactes i actualitzades, els sol·licitants seran responsables de la veracitat dels documents que presenten, l'entitat convocant no serà responsable de la inexactitud de les dades quan hagen sigut aportades per les persones sol·licitants o els seus representants o obtingudes de registres públics.  
Les dades es conservaran durant el temps necessari per a complir amb la finalitat per a la qual es van obtindre i per a determinar les possibles responsabilitats que es pogueren derivar d'aquesta finalitat i del tractament de les dades i de conformitat amb la normativa d'arxius i documentació.  
En tot cas, la informació que es publique en el portal de transparència es conservarà, durant els quatre anys naturals següents a l'any en què es va concedir la subvenció.   
3. Amb caràcter general, la finalitat per al tractament de dades personals en relació amb aquestes bases serà la gestió de la concessió de subvencions tenint com a condicions de licitud general les següents:  
  
a) Estaran legitimats per l'interés públic els tractaments de dades realitzades per a la gestió general de les subvencions, la gestió de sol·licituds i els actes d'instrucció.  
b) Tindran com a base de legitimació el compliment d'una obligació legal els tractaments següents en relació amb les normes que se citen a continuació:  
- Les publicacions realitzades amb efectes de notificació d'acord amb les normes del procediment administratiu comú i amb el regulat en la Llei general de subvencions.  
- La comunicació de dades a la Base de Dades Nacional de Subvencions conforme a l'art. 20 de la Llei general de subvencions.  
- Les publicacions realitzades en el portal de transparència exigibles per la legislació de transparència.  
4. La convocatòria d'aquesta subvenció identificarà de manera clara la informació següent:  
a) identitat i les dades de contacte del responsable del tractament i del seu delegat o delegada de protecció de dades;  
b) finalitats del tractament a què es destinen les dades personals i la base jurídica del tractament d'acord amb el que s'estableix en el punt 3r d'aquest article;  
c) destinataris o les categories de destinataris de les dades personals;  
  
d) identificació de les transferències internacionals de dades;  
e) termini durant el qual es conservaran les dades personals;  
f) informació relativa a l'exercici dels drets de protecció de dades;  
  
g) dret a presentar una reclamació davant una autoritat de control;  
  
h) si l'interessat està obligat a facilitar les dades personals i està informat de les possibles conseqüències de no facilitar aquestes dades.  
Així mateix, en el cas que es recullen dades, tant en la sol·licitud com en el procediment de justificació, de persones que no són la persona sol·licitant o beneficiària es proporcionarà un document que contindrà el que s'estableix en aquest apartat i inclourà en la declaració responsable l'obligació de la persona sol·licitant d'informar aquelles persones de les quals s'aporten dades per a l'obtenció de la subvenció.  
5. Quan l'Administració obtinga o consulte dades o informacions de fonts diferents de les proporcionades per la persona sol·licitant o interessada haurà de sol·licitar autorització d'aquesta llevat que aquesta consulta o recollida d'informació puga realitzar-se en virtut del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques, es referisca a la potestat de verificació de les administracions regulada en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals o estiga expressament prevista en una norma amb rang de llei.   
En tot cas, quan les dades personals no s'obtinguen de la persona sol·licitant o interessada, a més de la informació de l'apartat 4, s'informarà aquesta de les categories de dades objecte de tractament i les fonts de les quals procediren aquestes.  
  
  
DISPOSICIÓ ADDICIONAL  
  
Única. Clàusula de no incidència pressupostària  
La present ordre no té incidència pressupostària, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
DISPOSICIÓ TRANSITÒRIA   
  
Única. Règim competencial transitori  
1. De conformitat amb el que es disposa en la disposició transitòria primera del Decret 1/2019, d'11 de gener, del Consell, pel qual s'aproven els Estatuts de l'Institut Valencià de la Memòria Democràtica, els Drets Humans i les Llibertats Públiques, en relació amb el que s'estableix en el Decret 105/2019, de 5 de juliol del Consell, pel qual s'estableix l'estructura orgànica bàsica de la Presidència i de les conselleries de la Generalitat, la direcció general competent en matèria de memòria democràtica exercirà les competències previstes en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana fins a la posada en funcionament de l'Institut.  
2. Una vegada produïda l'efectiva posada en marxa de l'Institut, correspondrà a aquest la tramitació dels procediments de concessió i gestió d'aquestes subvencions, per la qual cosa les referències a la direcció i subdirecció general competent en matèria de memòria democràtica s'entendran fetes a la direcció i subdirecció general de l'Institut.  
  
3. El que es disposa en l'apartat anterior tindrà lloc quan s'efectuen les oportunes actuacions que pertoquen sobre els llocs de treball i les modificacions pressupostàries derivades de l'efectiva posada en marxa de l'Institut.  
  
  
DISPOSICIONS FINALS  
  
Primera. Instruccions  
Es faculta la direcció general competent en matèria de memòria democràtica per a dictar les instruccions i adoptar les mesures que considere oportunes per a l'execució i aplicació de la present ordre i de les corresponents convocatòries.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 22 de setembre de 2020  
  
La consellera de Participació, Transparència,   
Cooperació i Qualitat Democràtica:  
ROSA PÉREZ GARIJO.


Còpia Permalink ELI